b'\n_START_ARTICLE_\nVirgin Galactic\n_START_SECTION_\nSuunnitelmia\n_START_PARAGRAPH_\nEnsimm\xc3\xa4isten lentojen oli tarkoitus l\xc3\xa4hte\xc3\xa4 vuonna 2009 New Mexicosta Yhdysvalloista. New Mexicoon on rakenteilla Spaceport America -avaruuskeskus. Sen Governor Bill Richardson Spaceway -kiitotie valmistui vuonna 2010. Lis\xc3\xa4ksi yhti\xc3\xb6 on tehnyt aiesopimuksen lentojen aloittamisesta Kiirunassa vuonna 2012. N\xc3\xa4iden lentojen erikoisuutena olisi mahdollisuus matkustaa revontulien l\xc3\xa4pi. Yhti\xc3\xb6 aikoi vuonna 2010 tehd\xc3\xa4 koelentoja ja aloittaa kaupallinen lentotoiminta aikaisintaan vuonna 2012 tai 2013. SpaceShipTwo-avaruusalus sai 30.5.2012 FAAlta luvan moottoroituun koelentoon. Yhti\xc3\xb6 ilmoitti, ett\xc3\xa4 aikoo suorittaa ensimm\xc3\xa4isen moottoroidun lennon vuoden 2012 lopulla. Virgin Galactic on my\xc3\xb6s mainostanut skenaariota, jossa avaruuslentokoneella voisi lent\xc3\xa4\xc3\xa4 esimerkiksi Kiinasta Englantiin kolmessa tunnissa. Kuuden minuutin painottomuuden sis\xc3\xa4lt\xc3\xa4v\xc3\xa4 avaruuslento maksaisi arvion mukaan noin 200\xc2\xa0000\xc2\xa0Yhdysvaltain dollaria.\n_START_SECTION_\nOnnettomuus koelennolla vuonna 2014\n_START_PARAGRAPH_\nLokakuun 2014 lopussa Mojaven autiomaassa tehdyn koelennon aikana tapahtuneessa onnettomuudessa kone hajosi ja sen osat levisiv\xc3\xa4t autiomaahan. Toinen lent\xc3\xa4j\xc3\xa4 kuoli, toinen loukkaantui vakavasti._NEWLINE_Yrityst\xc3\xa4 oli varoitettu vuonna 2007 sattuneen onnettomuuden j\xc3\xa4lkeen useita kertoja turvallisuusuhista. Muun muassa Kansainv\xc3\xa4lisen avaruusturvallisuusyhdistyksen asiantuntija Carolynne Cambell kertoo yhdistyksen l\xc3\xa4hett\xc3\xa4neen useita varoituksia._NEWLINE_Onnettomuuden vuoksi kaupallisten lentojen aloittaminen lykk\xc3\xa4\xc3\xa4ntyi. Aiempi onnettomuus vuonna 2007 sattui maanpinnalla tehdyiss\xc3\xa4 rakettitesteiss\xc3\xa4, ja silloin sattui kolmen ihmisen hengen vaatinut r\xc3\xa4j\xc3\xa4hdys.'